古遊俠行
作者：陳棣
朝代：宋

paragraphs: 君不見長安俠少兒，臂鷹走狗爭輕肥。
一朝遭渠國士知，笑視鼎鑊如氷澌。
翹關負重俱細事，拔山扛鼎焉能爲。
橫行匈奴十萬騎，肯以祕計干閼氏。
朝竊晉鄙符，暮解邯鄲圍。
軍中不聞天子詔，向來灞上皆兒嬉。
我有黄石書，孺子漫多奇。
我有歐冶劍，荆卿何足揮。
運籌折衝衽席上，料敵决勝如蓍龜。
世遭右文歎數奇，縱有勇畧將安施。
漢皇方受宣室釐，干戈不用包虎皮。
使我不得封萬戶，恨不生當高祖時。